Kegyelem nektek és békesség Istentől a mi Atyánktól és az Úr Jézus Krisztustól! Ámen

Jel 15, 3-4  
*és énekelték Mózesnek, Isten szolgájának énekét és a Bárány énekét: Nagyok és csodálatosak a te műveid, mindenható Úr Isten, igazságosak és igazak a te utaid, népek királya: 4ki ne félne téged, Urunk, és ki ne dicsőítené a te nevedet, hiszen egyedül te vagy szent: mert a népek eljönnek mind, és leborulnak előtted, mert nyilvánvalóvá lettek igazságos ítéleteid.*

Istenről éneklő Gyülekezet!

Mai igeszakaszunk, illetve vasárnapunk alapkérdését fel tudom tenni biblikusan: az Isten dicsőítése nélkül mit ér, milyen a keresztény élet? És fel tudom tenni kicsit pop kulturálisabb módon is: Zene nélkül mit érek én?

Cantate, azaz az Istent dicsőítő éneklés, éneklő vallástétel vasárnapja van, ami elsőre talán kissé banálisan is hat, hiszen igen, nyilván szoktunk Istent dicsőítő énekeket énekelni. Még, ha nem is nekünk van a legjobb hangunk a világon, de azért nem csak dísznek van ott előttünk a padon az a több, mint 500 éneket tartalmazó énekeskönyv…  
Ez a vasárnap azonban nem csak egyszerűen arra kérdez rá, hogy szoktál-e énekelni, hanem, hogy van e elkötelezettséged és hitbátorságod ahhoz, hogy valóban Istent dicsőítő, öröméneket zengő életet élj. Ha nagyon le akarom egyszerűsíteni, akkor azt mondhatom, hogy akarsz-e, mersz-e folytonosan hitvalló életet élni?

Jól illeszkedik valóban Máté Péter dala ehhez a kérdéshez, hiszen az is azt feszegeti, hogy mit ér a fogalom a tárgya nélkül, hogy lehet-e céltalan megnevezésekkel teljes életet élni? Anyák napjához is szépen kapcsolódik egy részlete a dalnak:  
*„És az anya a gyermek nélkül, mondd, mit ér?  
És a szíved az érzés nélkül, mondd, mit ér?  
És a nyár a napfény nélkül,  
És a föld az ember nélkül,  
Mondd, mondd, mondd, mondd, mit ér?”*

Had próbáljam meg most én is folytatni:  
*És a keresztény Krisztus nélkül, mond mit ér?  
És az evangélikus örömhír nélkül, mond mit ér?  
És a léted Isten nélkül,  
És az imád hála nélkül,  
Mondd, mondd, mondd, mondd, mit ér?”*

Ne értsük félre ezt a vasárnapot, nem egyszerűen csak arra akarja felhívni a figyelmet, hogy jó dolog énekelni és tegyük bátran akkor is, ha nincs kifejezetten jó hangunk. Cantate vasárnapjának címadó zsoltára nem csak egy bíztatás, hanem hívó, ébresztő felszólítás: „*Énekeljetek az Úrnak új éneket, mert csodákat cselekedett”*!

Hála énekre, dicsőítő ének hív és szólít, amiről azt állítja, hogy nem szabadna, hogy elhallgasson a keresztény ember életéből. Mert ha eljön ez a pont, hogy nincs többé ott a keresztény ember életében a Lélek indította dicsőítés, az őszinte hála, akkor halottá vált a hitünk és azzal együtt mi magunk is.   
Nyilván ezt egyikünk sem akarja, de mégis úgy tűnik, hogy folyamatosan e felé tudunk húzódni, tolódni, az elhallgatás felé.  
Csöndes, templom falak és mentségek mögé bújó keresztények kezdünk lenni, akiknek az emlegetett „Erős vár” már inkább lett rejtekhelye és fedezeké, mint biztos pontja.  
Sokszor látom tükröződni élethelyzetekben, vagy éppen kimondatlanul is megfogalmazódni gondolatokban, azt a félelemből és bizonytalanságból torkokra fagyó szavak helyzetét, mint amikor anno az iskolában felülni kellett és bár ott a jó válasz, vagy legalábbis sejtettük, hogy mi lenne az, de mégse mertük kimondani, inkább csak tördeltük a kezünket és szemünket lesütve szuggeráltuk a cipőnk orrát, hátha az majd kimondja helyettünk, mert, hogy a mi hangunk valahogy a torkunkban ragadt.

Ez a mai ige és vasárnap is, épp arra hív, hogy engedjük a Léleknek, hogy megerősítsen bennünket és azt gombócot eltávolítsa torkunkból, vagy mondhatom úgy is, hogy lakatot a szánkról és merjünk végre az életünk minden napján Krisztushoz hűen szólni, kiáltani és énekelni.   
Az igénk elején emlegetett Mózes éneke, és a Bárány éneke is a szabadítás, illetve szabadítottság énekét jelenti. Azt az örömöt, amikor az ember valóban meglátja, hogy mit is jelent számára, hogy „*Nagyok és csodálatosak a te műveid, mindenható Úr Isten, igazságosak és igazak a te utaid”* – és mikor ez tölti be a szívünket, akkor nem más emberek véleményével, nem a holnap aggodalmaival, nem az erőtlenségeimmel vagyok elfoglalva, hanem a lehető legtermészetesebb módon az én Szabadítóm dicsőítésével, hiszen akkor ez tölt be teljesen.   
Olyan ez, mintha egy vödör lenne az életünk, ami tele szóródik levelekkel, giz-gazokkal és kis faágakkal, amik ki is tudják persze tölteni, ugyan csak elég hézagosan, de valójában nincs ott helyük. Aztán az Úr megnyitva az élő víz forrásait, és a csobogó kegyelem felszínre hoz és kimos mindent. Ha hagyjuk, hogy az Úr tisztítson meg és töltse be, tele a mi életünket, akkor Ő meg is teszi bőségesen és nem fog ott maradni semmilyen kár és szemét. És ha nincs más bennünk, csak élő víz, ha Krisztus tölt be minket teljesen, akkor belőlünk se tud más jönni. Akkor tőlünk se fog kár és szemét: mogorvaság, irigység, gyűlölködés, hitetlenség jönni, akár csak kilocsanni, vagy csobogni a világ felé, csak is az élő Ige, csakis az evangélium öröme.  
De miért is akarnék mást mondani, vagy másként beszélni, mikor hiszem, tapasztalom és megélem, hogy így örömben, békességben, szeretetben van az életem.   
*„4ki ne félne téged, Urunk, és ki ne dicsőítené a te nevedet, hiszen egyedül te vagy szent” –* teszi fel a kérdést mai igénk is.  
Ki ne akarna dicsőítő és hálaadó énektől hangosan élni, ha azt érzi, ha azt vallja, hogy igenis ez az, amiről semmi pénzért, semmilyen ígéretért, semmilyen hatalomért cserébe nem mondana le. Ha ez az, ami kell, ha megtaláltad ami kell, akkor miért akarnád elhagyni, miért hagynád elcsöndesíteni és értéktelenné tenni azt bárkinek is? Valóban, mint a szántóföldbe rejtett kincs példázatánál. Ha rátaláltál az igazi kincsre, akkor nem habozol, akkor minden mást fel lehet áldozni, akkor semmi sem vetekedhet vele, akkor az kell és nem más!

*„Énekeljetek az Úrnak új éneket” „a népek eljönnek mind, és leborulnak előtted, mert nyilvánvalóvá lettek igazságos ítéleteid.”*A feltámadásban nyilván valóvá lettek az Úr tettei érted. Nyilván valóvá lett, hogy Ő megszabadított téged. Nyilván valóvá lett, hogy mi az Ő akarata, hogy mi az Ő ítélete érted. Nyilván valóvá lett az Ő mentő szeretete, hogy neked örök életed lehessen. Hát talán itt az ideje, hogy nekünk is nyilván valóvá legyen végre, hogy zene nélkül, azaz őszinte öröm és dicsőítő ének nélkül, hogy a szabadítás ünnepe nélkül mit érek én, mit ér a hitem! Az Úr a Szentlélek által nyilván valóvá tette és teszi neked is! „*Énekeljetek az Úrnak új éneket, mert csodákat cselekedett”*! Ámen